text: Seks beboere evakueret i Fredericia
  22 februar 2011 kl. 07.40
  Røg fra en brændende lejlighed på Avlsburgervej i Fredericia førte i nat til, at seks personer i en opgang blev evakueret.
  Politiet slog flere døre ind for at få de sovende beboere ud.
  Røgdykkere fik den 54-årige beboer ud fra den brændende lejlighed. Han er indlagt til behandling for røgforgiftning.
  Flere medier skriver, at manden er sigtet for selv at sætte ild til lejligheden. Det afviser Sydøstjyllands Politi.
  Brandårsagen er endnu ikke kendt.
  Det var ikke nødvendigt at genhuse de seks beboere, som blev evakueret.
  